Nariadenie Rady (EHS) č. 1440/80
z 30. mája 1980
o uzatvorení dohody o spolupráci medzi Európskym hospodárskym spoločenstvom a Indonéziou, Malajziou, Filipínami, Singapurom a Thajskom - členskými krajinami Združenia krajín juhovýchodnej Ázie
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej články 113 a 235,
so zreteľom na návrh Komisie,
so zreteľom na stanovisko Európskeho parlamentu [1],
keďže uzavretie dohody o spolupráci medzi Európskym hospodárskym spoločenstvom a Indonéziou, Malajziou, Filipínami, Singapurom a Thajskom - členskými krajinami Združenia krajín juhovýchodnej Ázie sa javí ako potrebné na dosiahnutie cieľov spoločenstva v oblasti vonkajších hospodárskych vzťahov; keďže určité formy hospodárskej spolupráce, ktoré predpokladá Zmluva, presahujú právomoci konania špecifikované v oblasti spoločnej obchodnej politiky,
PRIJALA TOTO NARIADENIE:
Článok 1
Dohoda o spolupráci medzi Európskym hospodárskym spoločenstvom a Indonéziou, Malajziou, Filipínami, Singapurom a Thajskom - členskými krajinami Združenia krajín juhovýchodnej Ázie sa týmto za spoločenstvo schvaľuje.
Text dohody je prílohou k tomuto nariadeniu.
Článok 2
Predseda Rady vykoná oznámenie ustanovené v článku 8 Zmluvy [2].
Článok 3
Toto rozhodnutie nadobudne účinnosť deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. mája 1980